b'\n_START_ARTICLE_\nLa Giralda (l\'Arbo\xc3\xa7)\n_START_SECTION_\nDescripci\xc3\xb3\n_START_PARAGRAPH_\nL\'edifici \xc3\xa9s d\'estil \xc3\xa0rab. \xc3\x89s compost per una torre, r\xc3\xa8plica de la Giralda de Sevilla i per una estructura quadrangular de tres plantes i oberta pel centre on es pot veure el pati dels lleons i les habitacions de la casa. A m\xc3\xa0 esquerra, comunicant amb el pati dels lleons, hi ha la r\xc3\xa8plica del Sal\xc3\xb3 dels Ambaixadors de l\'Alhambra de Granada. Tot aquest conjunt \xc3\xa9s rodejat per un enorme parc natural tancat mitjan\xc3\xa7ant una tanca de pedra. Pel que fa a l\'habitatge cal dir que tots els baixos de l\'edifici s\xc3\xb3n bodegues. Damunt hi ha la planta baixa, el pis noble i per \xc3\xbaltim un quart pis dedicat al servei de la casa. Dins de l\'edifici predominen els arcs de ferradura, els lobulats i els arabescos. Els materials s\xc3\xb3n tamb\xc3\xa9 els mateixos que s\'utilitzaren per a la construcci\xc3\xb3 de l\'original (l\xc3\xa0mines d\'or, etc.).\n_START_SECTION_\nHist\xc3\xb2ria\n_START_PARAGRAPH_\nLes obres de l\'edifici comen\xc3\xa7aren l\'any 1899 sobre uns solars que havien estat les hortes de la "Casa de la P\xc3\xb3". El constructor de l\'edifici fou en Joan Roquer Mar\xc3\xad, fill tercer de la fam\xc3\xadlia Roquer, que habitava davant l\'esgl\xc3\xa9sia, i que tenia un negoci de licors (els Licors Roquer). J. Roquer, molt aficionat a la fotografia i arquitecte d\'ofici, es cas\xc3\xa0 amb una barcelonina, Sra. Negrevernis. El matrimoni heret\xc3\xa0 al cap d\'uns anys la fortuna d\'una tia de l\'esposa. Amb els diners J. Roquer finan\xc3\xa7\xc3\xa0 part de la construcci\xc3\xb3 del Teatre Romea de Barcelona. A m\xc3\xa9s, com que el matrimoni havia fet el seu viatge de nuvis per Andalusia i qued\xc3\xa0 enamorat de les belleses d\'aquelles terres, decid\xc3\xad invertir els seus diners i fer una fidel reproducci\xc3\xb3, a l\'Arbo\xc3\xa7, de les meravelles que els havien impressionat m\xc3\xa9s. Les obres i els pl\xc3\xa0nols foren dirigits pel mateix Roquer, amb l\'ajut del constructor d\'obres Antoni Feliu Tetas, que havia dirigit les obres de la casa Batet. L\'edifici fou acabat el 1902. El cost de les obres fou d\'unes sis-centes a set-centes mil pessetes._NEWLINE_Durant la Guerra Civil serv\xc3\xad de quarter pels pilots d\'aviaci\xc3\xb3, aix\xc3\xad com per intend\xc3\xa8ncia de queviures. M\xc3\xa9s endavant, l\'edifici fou comprat per la fam\xc3\xadlia Bascompte (1941). Posteriorment fou propietat del Sr. Camino i el Sr. Molera.'